Lähimaksamisen raja nousee 50 euroon loppukeväällä – Hämeen Sanomat
Lähimaksamisen raja nousee loppukeväällä 25 eurosta 50 euroon.
– Muutos tapahtuu huhtikuussa, mutta ei yhtäaikaisesti. Raja päivittyy vähitellen korteille ja maksupäätteille, sanoo liiketoiminnan kehittämisessä tuotteista vastaava Marjut Mustonen Danske Bankista.
Kortin myöntänyt pankki ilmoittaa asiakkailleen, miten ja milloin suurempi lähimaksu on mahdollista.
Suomalaiset ovat ottaneet lähimaksaminen omakseen. Ensimmäiset lähimaksukortit tulivat käyttöön vuonna 2013, ja nykyisin kaikista korttitapahtumista yli 40 prosenttia on lähimaksuja.
Kaupassa keskiosto on ollut noin 25 euroa ja polttoaineita ostettaessa noin 45 euroa.
Useissa maissa lähimaksurajaa on nostettu jo aikaisemmin tai nostetaan lähitulevaisuudessa. Esimerkiksi Tanskassa yläraja on 350 kruunua eli noin 47 euroa ja Norjassa yläraja nousee 400 kruunuun eli 42 euroon.
Lähimaksaminen on perinteistä korttimaksamista turvallisempaa, koska tunnuslukua ei tarvitse näpytellä muiden nähden. Toisaalta kortteihin pitää suhtautua kuin käteiseen. Kadonnutta korttia voi käyttää kuka tahansa.
Aika ajoin kortinkäyttäjän on syötettävä kortti maksupäätteeseen ja annettava tunnusluku. Näin varmistutaan, että kortti on oikeissa käsissä.
Asiasanatkorttimaksaminen' lähimaksu